AJÁNLÁS

a Magyarországi Tartalomszolgáltatók Egyesülete tagjai valamint az internetes tartalomszolgáltatók számára a halapenz.hu körüli médiavitával kapcsolatban

1. A Magyarországi Tartalomszolgáltatók Egyesületének álláspontja szerint az internet – számos, nem kevésbé fontos és hasznos jellemzője mellett - kifejezetten arra való, hogy olyan közösségi fórumoknak adjon helyet, amelyeken a felhasználók a számukra érdekes és fontos témákban szabadon megoszthatják nézeteiket, tapasztalataikat, véleményüket a többi felhasználóval. Az internet kiemelten fontos csatornája a közérdeklődésre számot tartó információk, közérdekű adatok nyilvánosságra hozatalának. Meggyőződésünk, hogy a kommunikációs és információs szabadság elválaszthatatlan az internet természetétől, ennek köszönheti speciális helyét a tömegmédiumok között. Ugyancsak meggyőződésünk, hogy a Halapenz.hu weboldal ilyen hasznos, közérdekű információkat nyilvánosságra hozó fórum volt, amely hozzájárult az információs szabadság kiteljesedéséhez és egy jól behatárolható felhasználói réteg számára hasznos információkat kínált. A weboldalon közzétett adatok nagyobb része közérdekű adat volt, illetve közfeladatot ellátó személy feladatkörével összefüggő személyes adata, ami a közérdekű adat megismerését nem korlátozhatja, az ilyen adat az Alkotmány 61. §-a alapján bárki által szabadon terjeszthető.

2. Amennyiben egy magyarországi tárhelyszolgáltató által biztosított online felületen működő fórum megsérti a Magyar Köztársaság valamely törvényét, akkor a ma hatályos jogszabályok alapján fel lehet lépni az oldal létrehozója ellen. Az elektronikus kereskedelmi szolgáltatások, valamint az információs társadalommal összefüggő szolgáltatások egyes kérdéseiről szóló 2001. évi CVIII. törvény részletesen szabályozza a jogsértő tartalmak eltávolítására vonatkozó szabályokat, valamint a büntetőtörvénykönyv, a polgári törvénykönyv, valamint jelen esetben az adatvédelmi törvény is szabályozza a felelősségre vonás lehetőségét és módját. Véleményünk szerint minden jogi eszköz adott a törvénysértések szankcionálására, éppen ezért sem a mainál szigorúbb szabályok megalkotása, sem pedig az internet sajátos jellegét figyelmen kívül hagyó, az elrettentés eszközeként használt hatósági fenyegetések nem kívánatosak. 

3. AZ MTE megítélése szerint az a hatósági hozzáállás, amely a jogsértés gyanújának felmerülése esetén nem a jogszerűség keretei közé való visszatalálásban segíti a tartalomszolgáltatót, hanem azonnal betiltással és egyéb büntetéssel fenyeget, a vizsgálati eredményeket megelőlegezve jogsértést feltételez, csak oda vezethet, hogy egyre több magyar nyelvű tartalom előállítója helyezi el oldalát külföldi tárhelyszolgáltatók szerverein, megnehezítve, illetve lehetetlenné téve az eljárást, amennyiben valóban jogsértést követnek el. Tapasztalataink szerint a betiltással fenyegetett oldalak legtöbbször egyáltalán nem vagy csak egyes részleteiben jogsértők, ez utóbbi rendszerint könnyen orvosolható, jelen esetben a személyes adatok levételével. Az MTE a személyes adatok védelmét kiemelten fontosnak tartja, ezért a konkrét esetben sem a jogsértés tényét kérdőjelezi meg, hanem az eljárást és a módszert.

4. Az MTE azt javasolja a Magyarországon működő tartalomszolgáltatóknak, hogy amennyiben kétségeik merülnek fel a szolgáltatásukban elhelyezett tartalmak jogszerűségével kapcsolatban, kérjék az internettel összefüggő jogi kérdésekben jártas jogász véleményét. A hatóságok vagy egyéb érdekcsoportok felől érkező fenyegetés esetén szintén forduljon tanácsért szakértőhöz, mielőtt a szolgáltatását megszüntetné vagy külföldi szerverre helyezné át. Az MTE a jövőben is örömmel segít a hazai tartalomszolgáltatóknak abban, hogy meg tudják határozni a valóban jogsértő tartalmat, egyéb hasznos tartalmaik elérhetőségének változatlan megtartása mellett, ily módon biztosítva az internethasználók információhoz jutásának jogát és a tartalomszolgáltató zavartalan működését. 

Budapest, 2004. január 28.

További információ:

Szigeti Péter 
főtitkár
06-20-980-7655
szigetip@mte.hu

Both Vilmos 
elnök
06-20-953-4042
vboth@econet.hu

Dr. Simon Éva
Jogi képviselő
06-30-382-0315
simon.eva@ittk.hu